



Podsje\u0107amo, upravo je 24sata po\u010detkom prosinca pro\u0161le godine prvi objavio snimku na kojoj tada\u0161nji izvr\u0161ni direktor HEP Toplinarstva Ivica Martinek svojem podre\u0111enom i \u010dlanu Komisije za zapo\u0161ljavanje Mariju Marjanovi\u0107u nare\u0111uje da na radno mjesto elektri\u010dara u organizacijskoj jedinici HEP-Toplinarstvo d. o.o., Pogon posebne toplane,\u00a0Slu\u017eba za eksploataciju, u Sisku, mora zaposliti, kako je rekao, ro\u0111aka predsjednika uprave HEP-a, Perice Juki\u0107a, ili \u0107e ga smijeniti.

Marjanovi\u0107 ga je upozorio da bi to predstavljalo kr\u0161enje zakona jer prednost pri zapo\u0161ljavanju imaju nezaposleni hrvatski branitelji, no Martinek mu je rekao da bez obzira na navedeno mora zaposliti osobu koju on predla\u017ee te neka pripremi pitanja koja \u0107e se predati tom \u010dovjeku. Nakon \u0161to je Marjanovi\u0107 odbio ispuniti Martinekove zahtjeve, Komisija za zapo\u0161ljavanje obavila je razgovor s kandidatima koji su u\u0161li u u\u017ei izbor, a \u010dlan Komisije od kojega je tra\u017eeno zapo\u0161ljavanje predo\u010dio je Martineku stav Komisije prema kojemu se, sukladno zadovoljenim kriterijima i zakonskim propisima, treba zaposliti nezaposleni hrvatski branitelj a ne osoba koju on predla\u017ee. Potom je Martinek ponovo zatra\u017eio da se zaposli osoba koju on predla\u017ee opravdavaju\u0107i svoj zahtjev neistinitim tvrdnjama da se radi o ne\u0107aku predsjednika Uprave trgova\u010dkog dru\u0161tva te isti\u010du\u0107i da bez obzira na kr\u0161enje zakona navedeno mora biti provedeno. Iako je Martinek, nakon \u0161to je slu\u010daj iza\u0161ao u javnost, podnio ostavku na mjesto direktora u HEP Toplinarstvu u tvrtki su ga odlu\u010dili premjestiti na drugo radno mjesto bez upravlja\u010dkih ovlasti u okvirima stru\u010dne spreme. \u00a0